M. Fronc, poslanec: (2009-09-10):
Ale vnímam to tak, že je to pod vašou egidou, čiže je to vaša správa. Ja mám niekoľko poznámok k tej správe. Musím povedať po prvé, že správa je rozsiahla a tak by niekto povedal, čo tam bude. Ja si myslím, že je aj poučná. Po prvé by som povedal, že hovorí o tom ako predstierať vážnosť a záujem o Európsku úniu.  150 strán – kapitoly, podkapitoly, ale taký znak o tom, či o tom probléme sa vôbec hovorí a píše, je medzirezortné pripomienkové konanie. Pri takej správe by ste čakali päťdesiat, dvadsať zásadných pripomienok. Päť? Päť je už asi málo. No, ale vo vyhodnotení zásadných pripomienok som si našiel číslo nula. A dokonca mnohí nemali vôbec žiadne. Druhé, čo ma zaujalo, to by som nazval „ako sa chváliť cudzím perím“. A dočítal som sa tam, aké je skvelé to, že sme dosiahli, že je jedna krajina, jeden komisár. Ale pravda je taká, že keď sa o tom rozhodovalo, tak pokiaľ si pamätám, náš premiér v mene vlády mlčal ako zarezaný a to, že platí tento systém a bude platiť do roku 2014, prípadne po predĺžení možno do 2017, je vďaka napríklad Poľsku, nad ktorým sme sa vtedy tak trochu útrpne usmievali. Tretie, čo by som povedal, ako sa vyhnúť vážnym problémom. Pán vicepremiér spomínal, že sú tam aj odporúčania a ja si myslím, že prístupový proces je vždy vážny, pretože zobrať ďalšiu krajinu hovorí o tom, že tá krajina istým spôsobom bude ctiť a dodržiavať tie isté hodnoty, ktoré má celá Európska únia. Takže sa tam dočítame o našich postojoch ku krajinám, ktoré podľa mňa nie sú problémové, ale celá Európa hovorí o Turecku a o tom, či Turecko má byť členom alebo má mať privilegované partnerstvo a podobne. Odporúčania týkajúce sa Turecka tam celkom iste nenájdeme. Štvrté, musím povedať, to je, pán podpredseda vlády je historik, tak si myslím, že pripravuje svojim budúcim generáciám materiál ako pripraviť písomný historicky mystifikačný materiál, pretože sa tam dozvieme o hlavných výzvach slovenskej ekonomiky a o kvalite vzdelania. A ja toto nechcem rozoberať, pretože to stále opakujem, už to začína byť možno aj trochu nudné, čo sa deje s naším vzdelaním, čo sa uskutočňuje v rámci tzv. reformy a aký je to chaos. A posledné, čo pre mňa je šokujúce, to je čerpanie finančných prostriedkov z fondov. Pán podpredseda vlády si iste pamätá, keď jeho predchodca, ktorý to mal vtedy vo svojej kompetencii, Csáky, pán Csáky meškal a aký tu bol okolo toho, takpovediac, poviem také slovo, by som povedal citlivé, šrumec. No my sme dnes v troch sedminách obdobia 2007 – 2013. Tri sedminy uplynuli a ja som si pozrel čísla. Ja si ich beriem z tejto správy. Čerpanie v programe Konkurencieschopnosť a hospodársky rast. Čakali by ste na tri roky, tak nemôže to byť hneď, ja neviem, 20 – 30 %, alebo aspoň 10 či 5. 0,05 %, 0,05 % je v tejto správe uvedené. Ďalej, celý čas sa hovorilo a ma to prekvapuje, pretože takým zástancom a bojovníkom za vedu bol pán podpredseda vlády, výskum a vývoj – 0,06 %. Bratislavský kraj, program Bratislavský kraj je na tom relatívne dobre – 0,29 %. Ale informatizácia spoločnosti – 0,14 %. Ja si myslím, že sú to katastrofické čísla. Napriek tomu, že viem, že je rozdiel medzi čerpaním a kontrahovaním a že sa nedá zo začiatku čerpať, ale 3 roky, ktoré prakticky uplynuli z tohto obdobia, sú vážne, a preto sa chcem opýtať pána vicepremiéra, či po uvedení týchto čísel neuvažuje o odstúpení. To je všetko, čo som chcel povedať. Ďakujem pekne. (Potlesk.)